Ole Løvig Simonsen (S), 1998-01-30:
Fremskridtspartiet har den 16. januar 1998 fremsat forslag
til folketingsbeslutning om at stille meddelelse af reservation af tilskud til aftalt boligforbedring i bero, indtil der foreligger en afklaring fra Justitsministeriet af, om allerede indkomne ansøgninger har et retskrav på tilskud efter ordningen. Det kommer imidlertid næppe bag på hverken forslagsstillere eller de øvrige tilstedeværende her i salen, at der efter min opfattelse ikke er grundlag for dette beslutningsforslag, som er til behandling her i dag, og for øvrigt aldrig har været det.
Jeg skal senere vende tilbage til, hvad jeg mener hermed.
Jeg besluttede den 16. januar at stille videresendelse af de centrale edb-systemmeddelelser til kommunerne i bero, indtil Justitsministeriets vurdering af spørgsmålet om, på hvilket tidspunkt der kan stilles et retskrav fra ansøgerne, forelå.
Årsagen til, at meddelelsen om reservation af midler eller meddelelse om optagelse på ventelister ikke var kommet frem til kommunerne, efter at de var blevet afsendt fra Boligministeriets system, var en beklagelig edb-fejl.
Jeg meddelte samme dag min beslutning til Folketingets Boligudvalg, og samtidig har jeg beklaget - hvilket jeg gerne vil gentage - at jeg på et tidligere tidspunkt havde viderebragt informationer til Folketingets Boligudvalg om, at reservationerne allerede var udsendt til kommunerne.
har været medvirkende faktor til min beslutning om at stille systemet i bero på daværende tidspunkt.
Min beslutning den 16. januar var dog ikke ensbetydende med, at der fra min side ville blive tale om at ændre på fordeling af midlerne til aftalt boligforbedring for i år.
Det fremgår af beslutningsforslaget, at det ikke forekommer at være et holdbart argument, at der allerede er stiftet et retskrav på tilskud efter ordningen, og at der heller ikke foreligger juridisk dokumentation herfor f.eks. i form af en vurdering fra Justitsministeriet.
Som bekendt modtog jeg den 27. januar 1998
Justitsministeriets udtalelse i sagen om retskravsspørgsmålet
Samme dag orienterede jeg Boligudvalget
Det er tillige Justitsministeriets vurdering, at retten til tilskud indtræder ved kommunernes indtastning af ansøgninger til det centrale edb-system, og at den registrering, der fremgår af det centrale edb-system, ikke kan annulleres, også uanset om kommunen ikke har givet den pågældende ansøger meddelelse herom.
Justitsministeriet har endvidere udtalt, at et lovmæssigt indgreb i fordelingen efter Justitsministeriets opfattelse, således at den fastlagte fordeling ophæves og den afsatte investeringsramme fordeles efter andre kriterier, vil indebære ekspropriation i forhold til de ansøgere om reservation og tilsagn om tilskud, som har opnået plads inden for den afsatte investeringsramme.
Det indebærer bl.a., at der i givet fald skal øves fuldstændig erstatning til de pågældende, jf. grundlovens § 73.
Som følge heraf vil det hverken være muligt at omfordele de afsatte midler til aftalt boligforbedring efter andre kriterier eller at udføre ny omfordeling efter først til mølle-princippet, da de allerede foretagne reservationer og tilsagn om tilskud udgør en ret for ansøgerne.
Jeg kan på baggrund heraf meddele, at fordeling af midlerne til aftalt boligforbedring for 1998 ligger fast.
Der vil heller ikke blive tale om at ændre på den stedfundne fordeling af ventelistepladser.
Og jeg vil gerne understrege, at det hele tiden har været min opfattelse, at vi er bundet af den lov, der er vedtaget her i Folketinget, at kommunernes indberetning til det centrale edb-system giver ansøgerne en ret, en ret, der ikke efterfølgende kan ændres, bare fordi vi ikke finder den konkrete fordeling af midlerne hensigtsmæssig.
Justitsministeriets klare udtalelser har bekræftet mig i dette synspunkt, og som følge heraf har Boligministeriet nu påbegyndt udsendelser af meddelelser om tilsagn, meddelelser om reservation og meddelelser om optagelse på venteliste i kommunerne.
Endelig vil jeg gerne give to grunde til, at denne første behandling er tidsspilde for alle.
For det første har det ikke haft nogen juridisk betydning, at jeg valgte at stille videresendelsen af systemets meddelelse i bero, da ansøgerne havde opnået en ret.
Nu behandler vi så et beslutningsforslag, der pålægger mig at gøre noget, jeg har gjort, og som ikke har juridisk betydning.
For det andet forelå Justitsministeriets udtalelse inden første behandling af det her forslag.
De to formål, dette forslag skal varetage, er altså imødekommet.
Jeg vil derfor på regeringens vegne afvise beslutningsforslaget.